Document ID: 32013H0099

Reference:
21.2.2013
MT
Il-Ġurnal Uffiċjali tal-Unjoni Ewropea
L 48/28
RAKKOMANDAZZJONI TAL-KUMMISSJONI
tad-19 ta’ Frar 2013
dwar pjan ta’ kontroll koordinat bil-ħsieb li jistabbilixxi l-prevalenza tal-prattiċi frawdolenti fil-kummerċjalizzazzjoni ta’ ċerti oġġetti tal-ikel
(2013/99/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (1), u b’mod partikolari l-Artikolu 53 tiegħu,
Billi:
(1)
L-Artikolu 53 tar-Regolament (KE) Nru 882/2004 jagħti s-setgħa lill-Kummissjoni tirrakkomanda pjanijiet koordinati fejn ikkunsidrat neċessarju, organizzati fuq bażi ad hoc, b’mod partikolari bil-ħsieb li tistabbilixxi l-prevalenza tal-perikli fl-għalf, l-ikel jew l-annimali.
(2)
Id-Direttiva 2000/13/KE tal-Parlament Ewropew u tal-Kunsill tal-20 Marzu 2000 fuq l-approssimazzjoni ta’ liġijiet tal-Istati Membri li għandhom x’jaqsmu ma’ tikkettjar, preżentazzjoni u riklamar ta’ oġġetti tal-ikel (2), tistabbilixxi r-regoli tal-Unjoni dwar it-tikkettar tal-oġġetti tal-ikel applikabbli għall-oġġetti tal-ikel kollha.
(3)
Skont id-Direttiva 2000/13/KE, it-tikkettar u l-metodi użati ma għandhomx ifixxklu lill-konsumatur, b’mod partikolari dwar il-karatteristiċi tal-ikel, inkluż in-natura proprja u l-identità tiegħu. Barra minn hekk, fin-nuqqas ta’ regoli speċifiċi tal-Unjoni jew nazzjonali, l-isem li taħtu qed jinbiegħ l-oġġett tal-ikel għandu jkun l-isem li normalment jinbiegħ taħtu fl-Istat Membru, jew deskrizzjoni tal-oġġett tal-ikel li hija ċara biżżejjed biex ix-xerrej ikun jaf in-natura proprja tiegħu.
(4)
Barra minn hekk, l-ingredjenti kollha jridu jissemmew fuq it-tikketta tal-oġġetti tal-ikel ippakkjati minn qabel intenzjonati għall-konsumatur aħħari jew l-istabbilimenti tal-ikel fuq skala kbira. B’mod partikolari, l-oġġetti tal-ikel li fihom il-laħam bħala ingredjent, meta jkunu intenzjonati għall-konsumatur aħħari jew l-impriżi tal-forniment tal-ikel fuq skala kbira, għandhom jindikaw l-ispeċi tal-annimal li minnu joriġina l-laħam direttament fuq il-pakkett jew fuq it-tikketta mwaħħla miegħu. Jekk ingredjent jissemma fl-isem tal-oġġett tal-ikel, il-kwantità tiegħu espressa bħala persentaġġ ukoll trid tkun ipprovduta fil-lista tal-ingredjenti sabiex ikun evitat li l-konsumatur jiġi mfixkel fir-rigward tal-identità u l-kompożizzjoni tal-oġġett tal-ikel.
(5)
Ir-Regolament (KE) Nru 853/2004 tal-Parlament Ewropew u tal-Kunsill tad-29 ta’ April 2004 li jistabbilixxi ċerti regoli speċifiċi ta’ iġjene għall-ikel li joriġina mill-annimali (3), jipprovdi għar-rekwiżiti tat-tikkettar addizzjonali applikabbli għal oġġetti tal-ikel speċifiċi. B’mod partikolari, jipprovdi li l-pakketti intenzjonati għall-provvista lill-konsumatur aħħari li fihom il-laħam ikkapuljat, fost l-oħrajn, mis-solipedi għandu jkollhom avviż li jindika li prodotti bħal dawn għandhom jissajru qabel jittieklu, jekk, u sa fejn, ir-regoli fl-Istat Membru fit-territorju li fih jitqiegħed il-prodott fis-suq, hekk jeħtieġu.
(6)
It-Taqsima III tal-Anness II tar-Regolament (KE) Nru 853/2004 tirrikejdi li l-operaturi tan-negozju tal-oġġetti tal-ikel li joperaw il-biċċeriji għandhom jitolbu, jivverifikaw u jaġixxu fuq l-informazzjoni dwar il-katina tal-ikel fir-rigward tal-annimali kolla, apparti mill-annimali tal-kaċċa, mibgħuta jew intenzjonati li jintbagħtu fil-biċċeriji. L-informazzjoni rilevanti dwar il-katina tal-ikel għandha tkopri, b’mod partikolari, il-prodotti veterinarji mediċinali amministrati lill-annimali matul il-perjodu rilevanti u b’perjodu ta’ irtirar ta’ iżjed minn żero, flimkien mad-dati amministrattivi tagħhom u l-perjodi ta’ irtirar. Ir-Regolament (KE) Nru 854/2004 tal-Parlament Ewropew u tal-Kunsill tad-29 ta’ April 2004 li jippreskrivi regoli speċifiċi għall-organizzazzjoni ta’ kontrolli uffiċjali fuq prodotti li joriġinaw mill-annimali maħsuba għall-konsum uman (4), jirrikjedi fost l-oħrajn li l-veterinarju uffiċjali jwettaq kompiti ta’ verifika u spezzjoni. B’mod partikolari, il-veterinarju uffiċjali għandu jivverifika u janalizza l-informazzjoni rilevanti mir-rekords tal-impriża minn fejn joriġinaw l-annimali intenzjonati għall-qatla, inkluż l-informazzjoni dwar il-katina tal-ikel u jikkunsidra r-riżultati dokumentati ta’ din il-verifika u l-analiżi meta jwettaq l-ispezzjoni ta’ qabel u wara l-qatla.
(7)
B’segwitu għall-kontrolli uffiċjali li ilhom jitwettqu f’għadd ta’ Stati Membri minn Diċembru 2012, il-Kummissjoni ġiet informata li ċerti prodotti li huma ppakkjati minn qabel kien fihom il-laħam taż-żiemel, li ma kienx iddikjarat fil-lista tal-ingredjenti li tidher direttament fuq il-pakkett jew fuq it-tikketta mwaħħla miegħu. Minflok, l-isem ta’ ċerti oġġetti tal-ikel bħal dawn u/jew il-lista ta’ akkumpanjament tal-ingredjenti irreferit biss, b’mod li jfixkel, għall-preżenza taċ-ċanga.
(8)
F’konformità mal-Artikolu 17 tar-Regolament (KE) Nru 178/2002 tal-Parlament Ewropew u tal-Kunsill tat-28 ta’ Jannar 2002 li jistabilixxi l-prinċipji ġenerali u l-ħtiġijiet tal-liġi dwar l-ikel, li jistabilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta’ sigurtà tal-ikel (5), l-operaturi tan-negozju tal-oġġetti tal-ikel fl-istadji kollha tal-produzzjoni, l-ipproċessar u d-distribuzzjoni fi ħdan in-negozji tagħhom fil-kontroll tagħhom, għandhom jiżguraw li l-oġġetti tal-ikel jissodisfaw ir-rekwiżiti tal-liġi tal-oġġetti tal-ikel li huma rilevanti għall-attivitajiet tagħhom u għandhom jivverifikaw li dawn ir-rekwiżiti jiġu sodisfatti.
(9)
Iż-żwiemel huma speċi ta’ annimal li jistgħu ikunu ‘produtturi tal-oġġetti tal-ikel’ jew ‘mhux produtturi tal-ikel’. Il-fenilbutażon huwa mediċina veterinarja li l-użu tagħha huwa permess biss f’annimali li mhumiex produtturi tal-ikel skont ir-Regolament tal-Kummissjoni (UE) Nru 37/2010 tat-22 ta’ Diċembru 2009 dwar is-sustanzi farmakoloġikament attivi u l-klassifikazzjoni tagħhom fir-rigward tal-limiti massimi ta’ residwu fl-oġġetti tal-ikel li ġejjin mill-annimali (6). Għalhekk, żwiemel li mhumiex produtturi tal-ikel, li f’xi punt ta’ ħajjithom ħadu trattament tal-fenilbutażon, ma jistgħux jidħlu fil-katina tal-ikel. B’konsiderazzjoni tal-prattiċi frawdolenti fir-rigward tal-preżenza mhux tikketta tal-laħam taż-żiemel f’ċerti prodotti tal-ikel, jixraq, għal raġunijiet ta’ prevenzjoni, li jkun aċċertat jekk żwiemel li mhumiex produtturi tal-oġġetti tal-ikel li ħadu trattament tal-fenilbutażon daħlux fil-katina tal-ikel.
(10)
Għalhekk, huwa neċessarju għall-Kummissjoni li tirrakkomanda lill-Istati Membri li jwettqu pjan ta’ kontroll koordinat bil-ħsieb li tistabbilixxi l-prevalenza tal-prattiċi frawdolenti fil-kummerċjalizzazzjoni ta’ ċerti oġġetti tal-ikel għal perjodu ta’ xahar. Dan il-perjodu jista’ jiġi estiż b’perjodu addizzjonali ta’ xahrejn.
(11)
Il-pjan ta’ kontroll rakkomandat għandu jikkonsisti minn żewġ azzjonijiet.
(12)
L-ewwel azzjoni għandha tikkonsisti minn kontrolli adattati li jitwettqu fil-livell tal-bejgħ bl-imnut, fuq oġġetti tal-ikel intenzjonati għall-konsumatur aħħari jew l-impriżi tal-forniment tal-ikel fuq skala kbira, li huma kummerċjalizzati u/jew tikkettati bħala li fihom ċ-ċanga. Dawn il-kontrolli jistgħu jiġu estiżi wkoll għal stabbilimenti oħrajn (eż. l-imħażen tal-friża). L-għan ta’ dawn il-kontrolli se jkun lli jiġi stabbilit jekk prodotti bħal dawn fihomx laħam taż-żiemel, li mhux tikkettat kif suppost fuq il-pakkett jew, fil-każ ta’ oġġetti tal-ikel li mhumiex ippakkjati minn qabel, l-informazzjoni dwar il-preżenza tiegħu ma tkunx disponibbli għall-konsumatur jew l-istabbilimenti tal-oġġetti tal-ikel tal-massa. Kontrolli bħal dawn għandhom jitwettqu fuq kampjun rappreżentattiv.
(13)
Jeżistu metodi affidabbli li jippermettu grad suffiċjenti ta’ korrettezza għall-individwazzjoni tal-preżenza ta’ proteini ta’ speċijiet mhux dikjarati fil-kampjun. Il-Laboratorju ta’ Referenza tal-Unjoni Ewropea għall-proteini tal-annimali fl-oġġeti tal-għalf jista’ jipprovdi pariri siewja dwar dawk il-metodi u l-użu tagħhom. L-awtoritajiet kompetenti għandhom jiġu mistiedna jiddependu fuq il-parir ta’ dak il-laboratorju dwar il-metodi li jistgħu jintużaw.
(14)
It-tieni azzjoni għandha tikkonsisti minn kontrolli xierqa li jitwettqu mill-istabbilimenti li jitrattataw il-laħam taż-żiemel intenzjonat għall-konsum mill-bniedem, inkluż oġġetti tal-ikel minn pajjiżi terzi, għall-individwazzjoni tar-residwi tal-fenilbutażon. Dawn il-kontrolli għandhom jitwettqu wkoll fuq kampjun rappreżentattiv, filwaqt li jiġu kkunsidrati ċ-ċifri tal-produzzjoni u l-importazzjoni. F’dan il-każ jixraq li ssir referenza għall-metodi pprovduti permezz tad-Deċiżjoni tal-Kummissjoni 2002/657/KE tat-12 ta’ Awwissu 2002 li timplimenta d-Direttiva tal-Kunsill 96/23/KE rigward il-ħidma ta’ metodi analitiċi u l-interpretazzjoni tar-riżultati (7).
(15)
L-Istati Membri għandhom jikkomunikaw ir-riżultati ta’ dawn il-kontrolli lill-Kummissjoni fuq bażi regolari, sabiex tivvaluta s-sejbiet u tiddeċiedi dwar l-azzjoni adattata li għandha tieħu.
(16)
Wara konsultazzjoni tal-Kumitat Permanenti dwar il-Katina tal-Ikel u s-Saħħa tal-Annimali,
ADOTTAT DIN IR-RAKKOMANDAZZJONI:
L-Istati Membri għandhom japplikaw pjan ta’ kontroll koordinat, f’konformità mal-Anness ta’ din ir-Rakkomandazzjoni, li jikkonsisti mill-azzjonijiet li ġejjin:
(a)
kontrolli uffiċjali dwar l-oġġetti tal-ikel intenzjonati għall-konsumatur aħħari jew l-impriżi tal-forniment tal-ikel fuq skala kbira, li huma kummerċjalizzati u/jew tikkettati bħala li fihom iċ-ċanga; u,
(b)
kontrolli uffiċjali fuq laħam taż-żiemel intenzjonat għall-konsum mill-bniedem għall-individwazzjoni tar-residwi tal-fenilbutażon.
Magħmul fi Brussell, id-19 ta’ Frar 2013.
Għall-Kummissjoni
Tonio BORG
Membru tal-Kummissjoni
(1)  ĠU L 165, 30.4.2004, p. 1.
(2)  ĠU L 109, 6.5.2000, p. 29.
(3)  ĠU L 139, 30.4.2004, p. 55.
(4)  ĠU L 139, 30.4.2004, p. 206.
(5)  ĠU L 31, 1.2.2002, p. 1.
(6)  ĠU L 15, 20.1.2010, p. 1.
(7)  ĠU L 221, 17.8.2002, p. 8.
ANNESS
Pjan ta’ kontroll koordinat bil-ħsieb li jistabbilixxi l-prevalenza ta’ prattiċi frawdolenti fil-kummerċjalizzazzjoni ta’ ċerti oġġetti tal-ikel
I.   AZZJONIJIET U KAMP TA’ APPLIKAZZJONI TAL-PJAN TA’ KONTROLL KOORDINAT
Il-pjan ta’ kontroll koordinat għandu jikkonsisti minn żewġ azzjonijiet:
AZZJONI 1:   Kontrolli ta’ oġġetti tal-ikel kummerċjalizzati u/jew tikkettati bħala li fihom iċ-ċanga
A.   Kamp ta’ applikazzjoni tal-prodott
1.
L-oġġetti tal-ikel kummerċjalizzati u/jew tikkettati bħala li fihom iċ-ċanga (eż laħam ikkapuljat, prodotti tal-laħam, preparati tal-laħam) li jaqgħu taħt il-kategoriji li ġejjin:
(a)
Oġġetti tal-ikel ippakkjati intenzjonati għall-konsumatur aħħari jew l-impriżi tal-forniment tal-ikel fuq skala kbira li huma tikkettati bħala li fihom iċ-ċanga;
(b)
Oġġetti tal-ikel għall-bejgħ lill-konsumatur aħħari jew lill-istabbilimenti tal-oġġetti tal-ikel tal-massa mingħajr ippakkjar minn qabel u oġġetti tal-ikel ippakkjati fil-post tal-bejgħ fuq it-talba tal-konsumatur jew li diġà huma mballeġġati għal bejgħ dirett, li huma kummerċjalizzati u/jew indikati mod ieħor bħala li fihom iċ-ċanga.
2.
Għall-finijiet ta’ dan il-pjan ta’ kontroll koordinat, għandha tapplika d-definizzjoni ta’ “oġġetti tal-ikel li diġà huma mballeġġati” fl-Artikolu 1(3)(b) tad-Direttiva 2000/13/KE.
3.
Għall-iskop ta’ dan il-pjan ta’ kontroll koordinat, għandhom japplikaw id-definizzjonijiet ta’ “laħam ikkapuljat”, “preparati tal-laħam” u “prodotti tal-laħam” fil-punti 1.13, 1.15 u 7.1 tal-Anness I tar-Regolament (KE) Nru 853/2004.
B.   Għan
L-awtoritajiet kompetenti għandhom iwettqu kontrolli uffiċjali sabiex jistabbilixxu jekk il-prodotti msemmija fil-punt A fihomx laħam taż-żiemel, li mhux ittikkettat kif suppost fuq il-pakkett jew, fil-każ ta’ oġġetti tal-ikel mhux diġà imballeġġati, l-informazzjoni dwar il-preżenza tiegħu mhix disponibbli għall-konsumatur jew l-impriżi tal-forniment tal-ikel fuq skala kbira, f’konformità ma’ dispożizzjonijiet tal-Unjoni u, fejn xieraq, nazzjonali.
C.   Punti dwar il-kampjuni u l-proċedura
1.
Il-kampjun għandu jkun rappreżentattiv tal-prodotti konċernati u jkopri varjetà ta’ prodotti.
2.
Il-kampjunar tal-prodotti għandu jitwettaq fil-livell tal-bejgħ bl-imnut (eż. supermarkits, ħwienet iżgħar, ħwienet tal-laħam) u jista’ jiġi estiż ukoll għal stabbilimenti oħrajn (eż. imħażen tal-friża).
D.   Għadd u modalitajiet tal-kampjuni
It-tabella ta’ hawn taħt tagħti ħarsa ġenerali lejn l-għadd minimu indikattiv rakkomandat ta’ kampjuni li għandhom jittieħdu fi żmien il-perjodu pprovdutt fit-Taqsima II. L-awtoritajiet kompetenti huma mistiedna jieħdu iktar kampjuni fejn possibbli. Id-distribuzzjoni tal-kampjuni għal kull Stat Membru hija bbażata fuq iċ-ċifri tal-popolazzjoni b’għadd minimu ta’ 10 kampjuni tal-prodotti konċernati għal kull Stat Membru għal kull xahar kalendarju kif indikat fit-Taqsima II.
Oġġetti tal-ikel kummerċjalizzati u/jew tikkettati bħala li fihom iċ-ċanga
Pajjiż tal-bejgħ
Għadd ta’ kampjuni rakkomandat għal kull xahar indikattiv
Franza, il-Ġermanja, l-Italja, ir-Renju Unit, Spanja, il-Polonja
150
Ir-Rumanija il-Pajjiżi l-Baxxi, il-Belġju, il-Greċja, il-Portugall, ir-Repubblika Ċeka, l-Ungerija, l-Isvezja, l-Awstrija, il-Bulgarija
100
Il-Litwanja, is-Slovakkja, id-Danimarka, l-Irlanda, il-Finlandja, il-Latvja
50
Is-Slovenja, l-Estonja, Ċipru, il-Lussemburgu, Malta
10
E.   Metodi
L-awtoritajiet kompetenti għandhom preferibbilment jużaw il-metodu/i rakkomandat(i) mil-Laboratorju ta’ Referenza tal-Unjoni Ewropea għall-proteini tal-annimali fl-għalf, fuq http://eurl.craw.eu/en/164/legal-sources-and-sops.
AZZJONI 2:   Kontrolli tal-laħam taż-żiemel intenzjonati għall-konsum mill-bniedem
A.   Kamp ta’ applikazzjoni tal-prodott
Laħam taż-żwiemel, ħmir tal-barr, bgħula tad-debba jew tal-ħmara, friski, imkessħin jew iffriżati, ikklassifikati taħt il-Kodiċi tan-Nomenklatura Magħquda 0205 u li huma intenzjonati għall-konsum mill-bniedem.
B.   Għan
L-awtoritajiet kompetenti għandhom iwettqu l-kontrolli uffiċjali sabiex jindividwalizzaw il-preżenza possibbli ta’ residwi tal-fenilbutażon fil-prodotti msemmija fil-punt A.
C.   Punti dwar il-kampjuni u l-proċedura
Il-kampjunar tal-prodotti għandu jitwettaq fl-istabbilimenti li jamministraw il-prodotti msemmija fil-punt A (eż. biċċeriji, postijiet ta’ spezzjoni fil-fruntieri).
D.   Għadd u modalitajiet tal-kampjuni
L-għadd minimu rakkomandat ta’ kampjuni li għandu jittieħed matul il-perjodu pprovdut fit-Taqsima II għandu jkun iffissat għal kampjun 1 għal kull 50 tunnellata ta’ prodotti msemmija fil-punt A, b’minimu ta’ 5 kampjuni għal kull Stat Membru.
E.   Metodi
L-awtoritajiet kompetenti għandhom jużaw metodi vvalidati skont id-Deċiżjoni 2002/657/KE. Metodi bħal dawn huma disponibbli fuq is-sit tal-Internet tal-Laboratorju ta’ Referenza Ewropew għar-residwi tal-mediċini veterinarji u l-kontaminanti fl-oġġetti tal-ikel li joriġinaw mill-annimali għal residwi elenkati fl-Anness I, il-Grupp A (5) u l-Grupp B (2)(a), (b), (e) tad-Direttiva tal-Kunsill 96/23/KE (1), fuq http://fis-vl.bund.de/Public/irc/fis-vl/Home/main.
II.   TUL TAL-PERJODU TAL-PJAN TA’ KONTROLL KOORDINAT
Il-pjan ta’ kontroll koordinat għandu jitwettaq għal perjodu ta’ xahar li jibda mid-data tal-adozzjoni ta’ din ir-Rakkomandazzjoni jew sal-1 ta’ Marzu 2013 l-aktar tard.
III.   RAPPORTAR TAR-RIŻULTATI
1.
L-awtoritajiet kompetenti għandhom jirrapportaw is-sommarju tal-informazzjoni li ġejja għal kull waħda mill-azzjonijiet msemmija fit-Taqsima I ta’ dan l-Anness:
(a)
l-għadd ta’ kampjuni meħuda, għal kull kategorija ta’ prodotti;
(b)
il-metodu/i użat(i) għall-analiżi u t-tip ta’ analiżi mwettqa;
(c)
l-għadd ta’ sejbiet pożittivi;
(d)
il-kontrolli ta’ segwitu mwettqa fir-rigward tas-sejbiet pożittivi fil-prodotti msemmija fil-punt A taħt Azzjoni 1 fil-każijiet fejn il-preżenza individwalizzata tal-laħam taż-żiemel taqbeż il-1 %;
(e)
il-kontrolli ta’ segwitu mwettqa fir-rigward ta’ sejbiet pożittivi fil-prodotti fil-punt A taħt Azzjoni 2;
(f)
ir-iżultati tal-kontrolli ta’ segwitu;
(g)
fir-rigward ta’ sejbiet pożittivi fi prodotti msemmija fil-punt A taħt Azzjoni 2, il-pajjiż fejn l-annimal konċernat ġie ċertifikat għall-qatla.
Ir-rapport għandu jkun ikkomunikat lill-Kummissjoni fi żmien 15-il jum mill-aħħar tal-perjodu ta’ xahar imsemmi fit-Taqsima II.
Ir-rapport għandu jkun ippreżentat f’konformità mal-format ipprovdut mill-Kummissjoni.
2.
L-awtoritajiet kompetenti għandhom jirrapportaw immedjatament lill-Kummissjoni kwalunkwe riżultat pożittiv tal-kontrolli uffiċjali mwettqa fir-rigward tal-Azzjonijiet 1 u 2 imsemmija fit-Taqsima I permezz tas-Sistema ta’ Allert Rapida għall-Ikel u l-Għalf.
3.
L-awtoritajiet kompetenti għandhom jirrapportaw ukoll lill-Kummissjoni r-riżultati ta’ kwalunkwe verifika mwettqa fuq it-talba tagħhom mill-operaturi tan-negozji tal-oġġetti tal-ikel. Informazzjoni bħal din għandha tkun akkumpanjata mid-dettalji msemmija fil-punt 1 u ppreżentata f’konformità mal-format li għandu jiġi pprovdut mill-Kummissjoni.
(1)  ĠU L 125, 23.5.1996, p. 10.

Summary:
Il-ġlieda kontra l-frodi fil-kummerċjalizzazzjoni tal-ikel - it-treġġigħ lura tal-fiduċja tal-konsumatur
Il-ġlieda kontra l-frodi fil-kummerċjalizzazzjoni tal-ikel - it-treġġigħ lura tal-fiduċja tal-konsumatur
Fil-każ ta' suspett ta' frodi fl-oqsma tal-ikel għall-bnedmin u l-għalf għall-annimali, il-Kummissjoni Ewropea għandha s-setgħat li tirrakkomanda pjanijiet mifruxin madwar l-UE kollha kkoordinati sabiex tistabbilixxi l-prevalenza ta' perikli u riskji fl-għalf, fl-ikel jew fl-annimali.
ATT
Rakkomandazzjoni tal-Kummissjoni tad-19 ta’ Frar 2013 dwar pjan ta’ kontroll koordinat bil-ħsieb li jistabbilixxi l-prevalenza tal-prattiċi frawdolenti fil-kummerċjalizzazzjoni ta’ ċerti oġġetti tal-ikel (2013/99/UE)
SOMMARJU
Kmieni fl-2013, kontrolli uffiċjali f'bosta Stati Membri kixfu li ċerti prodotti ppakkjati minn qabel, bħal hamburgers, kien fihom il-laħam taż-żiemel, li ma kienx iddikjarat fil-lista ta' ingredjenti li kien hemm direttament fuq l-ippakkjar jew fuq it-tikketta tal-pakkett. It-tikkettar ta' dan l-ikel, b'mod qarrieqi kien jirreferi biss għall-preżenza ta' ċanga, ingredjent li l-prezz tiegħu huwa ferm ogħla minn dak tal-laħam taż-żiemel.
Il-laħam taż-żiemel huwa ingredjent leġittimu fih innifsu jekk miksub minn żwiemel apposta għall-ikel maqtulin f'biċċeriji approvati u jekk jgħaddi mill-ispezzjonijiet veterinarji meħtieġa. Il-kwistjoni tħawdet iktar bil-fatt li l-użu tal-mediċina veterinarja, phenylbutazone, huwa permess fil-każ taż-żwiemel mhux għall-ikel. Kien hemm il-biża' li l-laħam taż-żiemel minn dawn l-oriġini daħal fil-katina tal-ikel tal-bniedem.
Dawn iċ-ċirkustanzi wasslu lill-awtoritajiet Ewropej (il-Kummissjoni Ewropea u l-Aġenzija tas-Sigurtà tal-Ikel Ewropea), flimkien mal-awtoritajiet kompetenti tal-Istati Membri, megħjunin mill-Europol, huma u jaħdmu flimkien sabiex jinvestigaw il-firxa tal-problema, sabiex jiżviluppaw pjan sabiex jindirizzaw u jreġġgħu lura l-fiduċja tal-konsumaturi fl-ikel li huma jixtru.
Il-Kummissjoni fasslet pjan ta' kontroll ikkoordinat madwar l-Ewropea kollha sabiex jistabbilixxi l-prevalenza ta' prattiċi frodulenti u l-awtoritajiet nazzjonali kellhom jieħdu żewġ azzjonijiet:
kontrolli tal-ikel ikkummerċjalizzat u/jew ittikkettjat bħala li fih iċ-ċanga sabiex ikun magħruf jekk dan kienx fih il-laħam taż-żiemel;
kontrolli tal-laħam taż-żiemel destinat għall-konsum mill-bniedem sabiex jikxfu l-preżenza possibbli ta' residwi ta' phenylbutazone.
Ir-riżultati pożittivi kollha kellhom jiġu nnotifikati minnufih lill-Kummissjoni u ġew mgħoddija wkoll madwar l-UE kollha permezz tas-Sistema ta' Twissija Bikrija għall-Ikel u l-Għalf (RASFF).
Din l-azzjoni kkoordinata madwar l-UE kollha malajr tat riżultati bl-identifikazzjoni ta' dawk involuti fil-katina tal-produzzjoni tal-ikel u l-ġbir lura tal-prodotti li ġew identifikati.
Aktar azzjonijiet meħudin jinkludu:
l-istabbiliment fi ħdan id-dipartiment tal-Kummissjoni responsabbli għas-saħħa u l-konsumaturi (DĠ Saħħa u konsumaturi) ta' tim tal-UE kontra l-frodi fl-ikel;
l-adozzjoni, f'Mejju 2013 mill-Kummissjoni ta' pakkett ta' proposti li jsaħħaħ l-infurzar tal-istandards tas-saħħa u s-sigurtà għall-katina kollha tal-agri-ikel. Dawn il-proposti, fost affarijiet oħrajn, jeħtieġu lill-pajjiżi membri sabiex jintegraw b'mod sħiħ kontrolli kontra l-frodi fil-pjanijiet ta' kontroll nazzjonali tagħhom u jiżguraw li l-penali finanzjarji fil-każ ta' frodi jiġu stabbiliti f'livelli dissważivi;
rapport dwar il-possibilità li jiġi estiż it-tikkettar ta' oriġini mandatorju għal-laħam użat bħala ingredjent f'ikel ippakkjat minn qabel li għandu jitħejja mill-Kummissjoni skont liġi tal-UE ġdida dwar l-informazzjoni dwar l-ikel għall-konsumaturi, li sejra tidħol fis-seħħ f'Diċembru 2014, tressaq għal Diċembru 2013. Il-Kummissjoni qiegħda tikkunsidra jekk tippreżentax proposta leġiżlattiva.
REFERENZI
Att
Dħul fis-seħħ
L-iskadenza għat-traspożizzjoni fl-Istati Membri
Ġurnal Uffiċjali
Rakkomandazzjoni 2013/99/UE
-
-
ĠU L 48 tal-21.02.2013
Proposti
Proposal għal Regolament tal-Parlament Ewropew u tal-Kunsill dwar is-Saħħa tal-Annimali - (COM(2013)260 final tas-6.5.2013 - mhux ippubblikata fil-Ġurnal Uffiċjali).
Proposta għal Regolament tal-Parlament Ewropew u tal-Kunsill dwar il-kontrolli uffiċjali u attivitajiet uffiċjali oħra mwettqa biex jiżguraw l-applikazzjoni tal-liġi tal-ikel u tal-għalf, regoli dwar is-saħħa u l-benessri tal-annimali, dwar is-saħħa tal-pjanti, dwar il-materjal riproduttiv tal-pjanti, u dwar prodotti għall-ħarsien tal-pjanti, u li jemenda r-Regolamenti (KE) Nri 999/2001, 1829/2003, 1831/2003, 1/2005, 396/2005, 834/2007, 1099/2009, 1069/2009, 1107/2009, Regulations (EU) Nru 1151/2012, [….]/2013, u d-Direttivi 98/58/KE, 1999/74/KE, 2007/43/KE, 2008/119/KE, 2008/120/KE u 2009/128/KE (Ir-Regolament dwar il-Kontrolli Uffiċjali) (COM(2013)265 final tas-6.5.2013 - mhux ippubblikata fil-Ġurnal Uffiċjali).
Komunikazzjoni
Komunikazzjoni mill-Kummissjoni Ewropea lill-Kunsill u lill-Parlament Ewropew: Annimali u Pjanti aktar b’saħħithom u Katina Agroalimentari aktar Sigura - Qafas legali modernizzat għal UE aktar kompetittiva (COM(2013)264 final tas-6.5.2013 - mhux ippubblikata fil-Ġurnal Uffiċjali).
L-aħħar aġġornament: 05.02.2014